Jens Peter Vernersen (S), 2009-02-04:
Disse opgaver er ikke blevet løst.
Man har haft mulighed for at gøre status hvert eneste år i maj, hvor man har haft disse forhandlinger.
Sagen er, at man nu står med 680.000, der skal have foretaget en screening, og at mange af dem efterfølgende også skal behandles.
Hvad er det så, man siger?
F.eks. er overlæge Niels Kroman fra Rigshospitalet citeret for at sige: Vores system er ikke er dimensioneret til at behandle alle disse patienter, som nu vil komme på grund af screeningen.
Altså, jeg synes ikke, ministeren skal stå her i Folketingssalen og forklare, at alt er, som det skal være.
Hvis man hører fagfolkene, fremgår det, at de siger, at de har et kæmpeproblem, fordi de ikke har fået lavet de her screeninger, og det har man jo vidst i ministeriet hele tiden.
Man holder jævnligt møder med regionerne, så jeg går ud fra, at man har vidst, at man skubbede det her foran sig, og nogle steder skubber man det yderligere foran sig til 2010.
Det er uanstændigt over for kvinder med en kræftform, som rigtig mange kvinder får.
Det burde ministeren tage helt anderledes alvorligt på i stedet for at forsøge på at lave en eller anden en polemik over for mig.
Tag dog den sag alvorligt, må jeg sige til ministeren, og sørg så også for at sikre, at når screeningen er foretaget, så kan disse kvinder blive behandlet inden for de frister, vi har fastsat, og som jo er ganske korte.
Der er ikke nogen som helst tvivl om, at mødet den dag i Sundhedsministeriet havde to væsentlige dagsordenspunkter - dels punktet om specialeplanlægning og dels punktet om akutberedskabet - og de blev drøftet hver for sig.
Det, som var helt afgørende, og som vi stemte for og bekræftede at vi var hundrede procent enig i - og så skal ministeren altså holde op med at påstå alt mulig andet - var, at disse specialer, disse kræftoperationer selvfølgelig skulle samles.
Det har der aldrig været et sekunds tvivl om i Socialdemokraternes politik.
Det, der blev sagt i Sundhedsministeriet, var, at man nu var klar med æggestokkræft - det var man så ikke fuldt ud - og derefter kom samlingen af de øvrige specialer omgående efter.
Det var det, der skulle ske.
Det, vi kan se, og som ministeren nu også oplyser, er jo, at man langtfra er kommet i mål med hensyn til med mave-tarm-kræft og brystkræft, som også opereres på for mange lokaliteter.
Vi har en overdødelighed på disse kræftformer, og det tror jeg også ministeren ved.
Med hensyn til brystkræft dør 30 ud af 100 i Tyskland inden for de tidsrammer, man sætter op, mens det i Danmark er 40 ud af 100.
Vi har altså en overdødelighed.
Der er ingen som helst tvivl om, at det altså skyldes, at man ikke har fået samlet disse operationer, men det skyldes jo også, at man ikke har fået screenet disse kræftpatienter - det sker jo faktisk først nu.
På trods af at det blev aftalt for 10 år siden, har regionerne jo ikke fået økonomi til at lave disse screeninger, og det er selvfølgelig en anden del af årsagen.
Det er skammeligt, at vi ikke er bedre.
Uanset hvad ministeren siger, er det altså ikke tilfredsstillende, at vi er i den situation, når vi taler om brystkræftpatienter, men også andre kræftpatienter.
Nu er det sådan, at da mødet var overstået i Sundhedsministeriet den 17. april 2007, skrev jeg faktisk et brev til den daværende sundhedsminister.
Heri skrev jeg: Der er ingen tvivl om, at de højt specialiserede behandlinger også fremover skal foregå samlet på hospitaler, hvor der er den største ekspertise.
Det, der blev oplyst ved mødet, var, at netop æggestokkræft skulle samles på fire hospitaler omgående.
Det var man klar til.
Det skulle samles i Århus og i Aalborg og i Odense og i København - under én ledelse i København, men dog med behandling på to hospitaler.
Det var man jo ikke klar til.
Det var misvisende oplysninger, vi fik.
Og det, som jeg jo så også spørger om, hvilket ministeren har undladt at svare på, er: Hvilke konsekvenser har det haft for netop disse kræftpatienter?
Hvad har konsekvenserne været for disse mennesker?
Hvad har det betydet i forhold til overlevelse?
Ministeren har jo haft tid siden fredag kl. 12 til at forberede sig på det her.
Hvad har konsekvensen været for de mennesker, at man ikke har samlet det?
Jeg synes, det er helt afgørende, at der bliver svaret på det her.
Det er i hvert fald - hvis ikke ministeren har det med i sit papir - en meget, meget stor fejl, synes jeg.
Og det skal under alle omstændigheder blive forfulgt.
Men jeg forudsætter, at ministeren svarer på det her i næste svar - hvad har konsekvenserne været?